CELEX: 32019D1905
Language: mt
Date: 2019-11-08 00:00:00
Title: Deċiżjoni tal-Kunsill (UE) 2019/1905 tat-8 ta’ Novembru 2019 li titlob lill-Kummissjoni biex tippreżenta studju dwar l-opzjonijiet tal-Unjoni biex tiġi aġġornata l-leġiżlazzjoni eżistenti dwar il-produzzjoni u l-kummerċjalizzazzjoni ta’ materjal riproduttiv tal-pjanti, u proposta, jekk ikun xieraq fid-dawl tar-riżultati tal-istudju

14.11.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 293/105
               
            
         DEĊIŻJONI TAL-KUNSILL (UE) 2019/1905
         tat-8 ta’ Novembru 2019
         li titlob lill-Kummissjoni biex tippreżenta studju dwar l-opzjonijiet tal-Unjoni biex tiġi aġġornata l-leġiżlazzjoni eżistenti dwar il-produzzjoni u l-kummerċjalizzazzjoni ta’ materjal riproduttiv tal-pjanti, u proposta, jekk ikun xieraq fid-dawl tar-riżultati tal-istudju
         IL-KUNSILL TAL-UNJONI EWROPEA
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 241 tiegħu,
         Billi:
         
                     (1)
                  
                  
                     Fis-6 ta’ Mejju 2013, il-Kummissjoni ppreżentat lill-Parlament Ewropew u lill-Kunsill proposta għal Regolament dwar il-produzzjoni u d-disponibbiltà fis-suq ta’ materjal riproduttiv tal-pjanti. Il-proposta kellha l-mira li tikkonsolida u taġġorna l-leġiżlazzjoni eżistenti sabiex jiġu indirizzati diversi oqsma ta’ tħassib, bħal: il-kumplessità, ir-riġidità u l-frammentazzjoni tal-leġiżlazzjoni eżistenti; l-implimentazzjoni mhux armonizzata tiegħu fl-Istati Membri, li tirriżulta f’ostakoli għall-istabbiliment ta’ kondizzjonijiet ekwivalenti ta’ kompetizzjoni għall-operaturi kollha; il-ħtieġa li jtejjeb l-allinjament tiegħu ma’ atti leġiżlattivi oħra li jikkonċernaw is-settur u l-koerenza tiegħu ma’ politiki oħra; l-eżistenza ta’ lok għal tnaqqis fl-ispejjeż u titjib fl-effiċjenza; il-ħtieġa ta’ adattament għall-progress tekniku fit-tnissil tal-pjanti u għall-evoluzzjoni tas-suq Ewropew u dak globali tal-materjal riproduttiv tal-pjanti; u l-konservazzjoni tal-agrobijodiversità u r-riżorsi ġenetiċi tal-pjanti.
                  
               
                     (2)
                  
                  
                     Fil-11 ta’ Marzu 2014, il-Parlament Ewropew irrifjuta l-proposta tal-Kummissjoni u appella lill-Kummissjoni biex tirtira l-proposta u tippreżenta waħda ġdida (1). Fis-16 ta’ Ġunju 2014, il-Kunsill esprima appoġġ ġenerali għal rapport tal-Presidenza li jinkludi orjentazzjonijiet għal proposta riveduta possibbli tal-Kummissjoni. Il-Kummissjoni rtirat il-proposta fil-programm ta’ ħidma tagħha għall-2015, u ma ppreżentatx waħda ġdida.
                  
               
                     (3)
                  
                  
                     Il-Kunsill iqis li t-tħassib li l-Kummissjoni kellha l-għan li tindirizza permezz tal-proposta tagħha tal-2013 għadu rilevanti, u li huwa meħtieġ studju sabiex jiġu vvalutati l-opzjonijiet biex jiġi aġġornat il-qafas leġiżlattiv eżistenti, f’konformità mal-Ftehim Interistituzzjonali tat-13 ta’ April 2016 dwar it-Tfassil Aħjar tal-Liġijiet (2), u b’mod partikolari l-paragrafu 10 tiegħu dwar l-applikazzjoni tal-Artikolu 225 u 241 tat-Trattat dwar il-Funzjonament tal-Unjoni Ewropea,
                  
               ADOTTA DIN ID-DEĊIŻJONI:
         
            Artikolu 1
            Il-Kunsill jitlob lill-Kummissjoni biex tippreżenta, sal-31 ta’ Diċembru 2020, studju dwar l-opzjonijiet biex tiġi aġġornata l-leġiżlazzjoni eżistenti dwar il-produzzjoni u l-kummerċjalizzazzjoni ta’ materjal riproduttiv tal-pjanti.
         
         
            Artikolu 2
            
               1.   Il-Kunsill jitlob lill-Kummissjoni biex tippreżenta proposta, jekk xieraq fid-dawl tar-riżultati tal-istudju, jew inkella biex tinforma lill-Kunsill dwar miżuri alternattivi meħtieġa bħala segwitu tal-istudju.
            
            
               2.   F’konformità mal-prassi tas-soltu, il-Kunsill jitlob lill-Kummissjoni biex tiżgura li l-proposta tkun akkumpanjata minn valutazzjoni tal-impatt.
            
         
         
            Artikolu 3
            Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, it-8 ta’ Novembru 2019.
            
               
                  Għall-Kunsill
               
               
                  Il-President
               
               L. ANDERSSON
            
         
         
            (1)  Ir-Riżoluzzjoni leġiżlattiva tal-Parlament Ewropew tal-11 ta’ Marzu 2014 (ĠU C 378, 9.11.2017, p. 303).
         
            (2)  ĠU L 123, 12.5.2016, p. 1.